**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2023. gada 12.-13. jūnija sanāksmē izskatāmajiem Labklājības ministrijas un Kultūras ministrijas kompetencē esošajiem jautājumiem**

2023. gada 12.-13. jūnijā Luksemburgā notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Priekšlikums Eiropas Parlamenta un Padomes direktīvai par darba nosacījumu uzlabošanu platformu darbā**

2021. gada 9. decembrī Eiropas Komisija *(turpmāk – Komisija)* publicēja priekšlikumu, kura mērķis ir uzlabot darba nosacījumus personām, kas veic platformu darbu, nodrošinot pareizu viņu nodarbinātības statusa noteikšanu, veicinot pārredzamību, taisnīgumu un pārskatāmību, tostarp pārrobežu situācijās. Atbilstoši priekšlikumam par digitālo darba platformu uzskatāma jebkura fiziska vai juridiska persona, kas sniedz komercpakalpojumus, pamatojoties uz šādām prasībām:

* pakalpojums vismaz daļēji tiek nodrošināts attālināti, izmantojot elektroniskos līdzekļus, piemēram, tīmekļvietni vai mobilo lietotni;
* pakalpojums tiek sniegts pēc pakalpojuma saņēmēja pieprasījuma;
* pakalpojums kā būtisku elementu ietver personu veiktā darba organizēšanu, neatkarīgi no tā, vai šis darbs tiek veikts tiešsaistē vai konkrētā vietā.

Priekšlikums nosaka, ka dalībvalstīm jāparedz atbilstošas procedūras, lai pārbaudītu un nodrošinātu personu, kas veic platformu darbu, nodarbinātības statusa pareizu noteikšanu. Vienlaikus priekšlikumā paredzēti arī informēšanas, konsultēšanās un uzraudzības pasākumi, kas jāveic digitālajām darba platformām, piemēram, attiecībā uz automatizēto uzraudzības sistēmu izmantošanu.

Zviedrijas prezidentūras laikā turpinājās dalībvalstu diskusijas par priekšlikumu, balstoties uz Čehijas prezidentūras darba rezultātiem un veicot atsevišķus precizējums attiecībā uz nodarbinātības statusa pareizu noteikšanu, juridiskās prezumpcijas piemērošanu u.c.

*Padomes 2023. gada 12.-13. jūnija sanāksmē plānots panākt vispārēju pieeju.*

Latvijas nostāja:

Latvija kopumā atbalsta centienus uzlabot darba nosacījumus personām, kas veic platformu darbu, vienlaikus arī novērtējot digitālo darba platformu ilgtspējīgu izaugsmi un šo platformu sniegtās pozitīvās iespējas sabiedrībai kopumā. Tomēr Latvija nevar atbalstīt vispārēju pieeju par Zviedrijas prezidentūras līdz šim piedāvāto kompromisa priekšlikumu un joprojām uzskata, ka būtiski ir neierobežot patiesu pašnodarbinātību.

*Labklājības ministrijas sagatavotā nacionālā pozīcija Nr. 1 par priekšlikumu Eiropas Parlamenta un Padomes direktīvai par darba nosacījumu uzlabošanu platformu darbā apstiprināta Ministru kabineta 2022. gada 8. marta sēdē un Saeimas Eiropas lietu komisijas 2022. gada 9. marta sēdē.*

1. **Priekšlikums Padomes direktīvai par līdztiesības iestāžu standartiem attiecībā uz vienlīdzīgu attieksmi pret personām neatkarīgi no viņu rases vai etniskās piederības, vienlīdzīgu attieksmi nodarbinātības un profesijas jomā pret personām neatkarīgi no viņu reliģijas vai pārliecības, invaliditātes, vecuma vai seksuālās orientācijas, vienlīdzīgu attieksmi pret vīriešiem un sievietēm sociālā nodrošinājuma jautājumos un attiecībā uz piekļuvi precēm un pakalpojumiem, preču piegādi un pakalpojumu sniegšanu un par Direktīvas 2000/43/EK 13. panta un Direktīvas 2004/113/EK 12. panta svītrošanu**
2. **Priekšlikums Eiropas Parlamenta un Padomes direktīvai par līdztiesības iestāžu standartiem attiecībā uz vienlīdzīgu attieksmi un iespēju vienlīdzību starp sievietēm un vīriešiem nodarbinātības un profesijas jautājumos un par Direktīvas 2006/54/EK 20. panta un Direktīvas 2010/41/ES 11. panta svītrošanu**

2022. gada 7. decembrī Komisija publicēja priekšlikumus, kas nosaka minimālās prasības līdztiesības iestāžu darbībai ar mērķi uzlabot to efektivitāti un nodrošināt neatkarību, tādejādi stiprinot vienlīdzīgas attieksmes principa piemērošanu. Saskaņā ar priekšlikumiem dalībvalstis izraugās vienu vai vairākas līdztiesības iestādes, kas, veicot savus uzdevumus, ir neatkarīgas un brīvas no ārējās ietekmes, jo īpaši attiecībā uz to juridisko struktūru, atbildību, budžetu, personālu un organizatoriskajiem jautājumiem.

Saskaņā ar priekšlikumiem dalībvalstīm jāpieņem stratēģija, lai palielinātu iedzīvotāju informētību par līdztiesības iestādēm, jānodrošina, ka līdztiesības iestādes iesaistās diskriminācijas novēršanā un vienlīdzīgas attieksmes veicināšanā, kā arī jānodrošina līdztiesības iestāžu neatkarība un pienācīgi finanšu, cilvēku un tehniskie resursi. Vienlaikus priekšlikumi paredz, ka līdztiesības iestādes var sniegt palīdzību cietušajiem, pieņemt sūdzības par diskrimināciju, izmeklēt lietas, ja var būt pārkāpts vienlīdzīgas attieksmes princips, piedalīties tiesvedībā administratīvajās un civiltiesību lietās, kā arī sniegt ieteikumus sabiedriskajās apspriedēs par tiesību aktiem, politiku, procedūrām, programmām un praksi.

*Padomes 2023. gada 12.-13. jūnija sanāksmē plānots panākt vispārēju pieeju.*

Latvijas nostāja:

Latvija atbalsta vispārējas pieejas panākšanu. Latvija atbalsta priekšlikumu mērķi stiprināt vienlīdzīgas attieksmes principa piemērošanu un diskriminācijas izskaušanu. Vienlaikus ir būtiski, ka ar priekšlikumiem nekādā veidā netiek mazināta vai apdraudēta līdztiesības iestāžu neatkarība, bet priekšlikumos ietvertās normas ir skaidras un nepārprotamas.

*Labklājības ministrijas sadarbībā ar Tiesībsarga biroju sagatavoto pozīcijas projektu plānots apstiprināt Ministru kabineta 2023. gada 6. jūnija sēdē un Saeimas Eiropas lietu komisijas 2023. gada 9. jūnija sēdē.*

1. **Priekšlikums Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas**

Diskusijas par šo priekšlikumu turpinās no 2008.gada. Priekšlikums papildina jau spēkā esošos ES tiesību aktus nediskriminācijas jomā. Zviedrijas prezidentūra diskusijās uzmanību pievērsa šādiem jautājumiem:

* 1. priekšlikuma tvērums un darbības joma;
	2. diskriminācijas koncepts, cenšoties padarīt to iespējami skaidrāku un mazinot juridisko nenoteiktību;
	3. samērīgi pielāgojumi personām ar invaliditāti, precizējot izņēmumus un nesamērīga sloga konceptu.

*Padomes 2023 .gada 12.-13. jūnija sanāksmē plānots pieņemt zināšanai Zviedrijas prezidentūras sagatavoto progresa ziņojumu un rīkot politikas debates, balstoties uz šādiem diskusiju jautājumiem:*

1. *Ko jūs redzat kā pastāvošos un jaunos diskriminācijas veidus ES un jūsu dalībvalstī?*
2. *Kas būtu jādara, lai atbloķētu sarunas par horizontālu vienlīdzīgas attieksmes direktīvu? Kādu konkrētus risinājumus iesakāt, lai novērstu bažas saistībā ar trim galvenajiem diskusiju jautājumiem: juridisko skaidrību, subsidiaritāti un ieviešanas izmaksām?*

Latvijas nostāja:

Latvija pieņem zināšanai Zviedrijas prezidentūras sagatavoto progresa ziņojumu un kopumā atbalsta priekšlikumu. Latvija uzskata, ka priekšlikums ir nozīmīgs instruments ceļā uz pilnīgas līdztiesības nodrošināšanu visā ES. Latvijai ir svarīgi, lai priekšlikums ir pietiekami skaidrs un papildinātu citus jau spēkā esošos tiesību aktus nediskriminācijas jomā.

Visbiežāk diskriminācija ir saistīta ar dzimumu, rasi vai etnisko izcelsmi, invaliditāti, vecumu, seksuālo orientāciju vai reliģiju. Latvija uzskata, ka dažādai attieksmei pret cilvēkiem, kas atrodas vienādā situācijā, nav nekāda objektīva pamata. Vienlaikus diskriminācija var izpausties tiešā vai netiešā veidā, kā arī var būt arī daudzējāda (multipla) diskriminācija, kā arī strukturāla vai starpsektorāla diskriminācija.

Attiecībā uz priekšlikuma turpmāko izskatīšanu, Latvija uzskata, ka, lai mazinātu bažas par galvenajiem diskusiju jautājumiem, iespējams, būtu veicami attiecīgi precizējumi un papildinājumi apsvērumu daļā, tādejādi nodrošinot vienotu izpratni par galvenajiem diskusiju jautājumiem.

*Tieslietu ministrijas sagatavotā nacionālā pozīcija Nr. 2 par priekšlikumu Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas apstiprināta Ministru kabineta 2010. gada 20. aprīļa sēdē.*

1. **Priekšlikums Eiropas Parlamenta un Padomes direktīvai, ar ko attiecībā uz svina un tā neorganisko savienojumu un diizocianātu robežvērtībām groza Padomes Direktīvu 98/24/EK un Eiropas Parlamenta un Padomes Direktīvu 2004/37/EK**

2023. gada 13. februārī Komisija publicēja priekšlikumu, kura mērķis ir pārskatīt esošās arodekspozīcijas vērtības svinam un pirmo reizi ieviest robežvērtības diizocianātiem, lai paaugstinātu darba ņēmēju veselības un drošības līmeni.

Svins un tā neorganiskie savienojumi ir darba vidē sastopama reproduktīvajai sistēmai toksiska viela, kas var ietekmēt seksuālo funkciju, auglību un embriju attīstību, kā arī radīt citu nelabvēlīgu ietekmi uz veselību. Ir konstatēts, ka svins izraisa aptuveni pusi ar reproduktīvajai sistēmai toksiskām vielām saistītu arodslimību. Savukārt diizocianāti ir galvenie elpceļu astmagēni. Pētījumi rāda, ka arodekspozīcija ir 9–15 % no astmas gadījumiem pieaugušajiem darbspējas vecumā.

*Padomes 2023. gada 12.-13. jūnija sanāksmē plānots panākt vispārēju pieeju.*

Latvijas nostāja:

Latvija atbalsta vispārējas pieejas panākšanu. Priekšlikums ir pamatots ar jaunākajiem zinātniskajiem datiem un vērsts uz darba ņēmēju veselības aizsardzības uzlabošanu, samazinot ķīmisko vielu un kancerogēno vielu iedarbību darbavietās. Priekšlikums saskan ar Latvijas Sociālās aizsardzības un darba tirgus politikas pamatnostādnēm 2021.–2027.gadam un ES darba aizsardzības stratēģiskajā satvarā noteiktajiem mērķiem un virzieniem nodarbināto veselības aizsardzībā. Latvija atbalsta pārejas perioda noteikšanu, kas palīdzēs uzņēmumiem pielāgot gan darba metodes, gan darba aizsardzības pasākumus.

*Labklājības ministrijas sagatavoto pozīcijas projektu plānots apstiprināt Ministru kabineta 2023. gada 6. jūnija sēdē un Saeimas Eiropas lietu komisijas 2023. gada 9. jūnija sēdē.*

1. **Eiropas semestris 2023:**
	1. **Nodarbinātības komitejas un Sociālās aizsardzības komitejas galvenie vēstījumi par Sociālās konverģences ietvara ieviešanu Eiropas semestrī,**
	2. **Nodarbinātības un sociālās politikas aspekti Padomes ieteikumu projektos par dalībvalstu nacionālajām reformu programmām 2023.gadam,**
	3. **Nodarbinātības komitejas un Sociālās aizsardzības komitejas viedoklis par 2023.gada konkrētām valstīm adresētajiem ieteikumiem un 2022.gada konkrētām valstīm adresēto ieteikumu ieviešanas izvērtējumu**

2023 .gada 24. maijā Komisija publicēja Padomes ieteikumu projektus ES dalībvalstīm. Latvijai 2023.-2024. gadā ieteikts:

1. Līdz 2023. gada beigām izbeigt spēkā esošos enerģētikas atbalsta pasākumus, saistītos ietaupījumus izmantojot valdības budžeta deficīta samazināšanai. Ja atkal pieaugošu enerģijas cenu dēļ nepieciešami atbalsta pasākumi, nodrošināt, ka tie ir orientēti uz neaizsargātu mājsaimniecību un uzņēmumu aizsardzību, fiskāli pieņemami un ka tie saglabā stimulus enerģijas taupīšanai. Nodrošināt piesardzīgu fiskālo politiku, jo īpaši ierobežojot valsts finansēto neto primāro izdevumu nominālo pieaugumu 2024. gadā līdz ne vairāk kā 3,0 %. Saglabāt valsts finansētās publiskās investīcijas un nodrošināt Atveseļošanas un noturības mehānisma dotāciju un citu ES fondu efektīvu apguvi, jo īpaši, lai veicinātu zaļo un digitālo pārkārtošanos. Laikposmā pēc 2024. gada turpināt īstenot vidēja termiņa fiskālo stratēģiju pakāpeniskai un ilgtspējīgai konsolidācijai apvienojumā ar tādām investīcijām un reformām, kas veicina lielāku ilgtspējīgu izaugsmi, lai panāktu piesardzīgu vidēja termiņa fiskālo stāvokli. Paplašināt cita starpā nodokļu uzlikšanu īpašumam un kapitāla aplikšanu ar nodokļiem un stiprināt veselības aprūpes un sociālās aizsardzības adekvātumu;
2. turpināt atveseļošanas un noturības plāna stabilu īstenošanu un ātri pabeigt *REPowerEU* nodaļu, lai nekavējoties sāktu tās īstenošanu; turpināt kohēzijas politikas programmu ātru īstenošanu ciešā papildināmībā un sinerģijā ar atveseļošanas un noturības plānu;
3. uzlabot finansējuma pieejamību mazajiem un vidējiem uzņēmumiem, izmantojot publiskās aizdevumu un garantiju shēmas, kas vērstas uz stratēģiski nozīmīgu investīciju atvieglošanu, jo īpaši zaļās pārkārtošanās un reģionālās attīstības jomās;
4. samazināt vispārējo atkarību no fosilā kurināmā, paātrinot atjaunīgo energoresursu, jo īpaši sauszemes un atkrastes vēja enerģijas, kā arī saules enerģijas izmantošanu, un stiprinot energoefektivitātes pasākumus, piemēram, izmantojot jaunus finansēšanas un atbalsta pasākumus, lai sasniegtu ilgtermiņa renovācijas stratēģijas mērķrādītājus; nodrošināt pietiekamu starpsavienojumu jaudu, lai palielinātu piegādes drošību un turpinātu sinhronizāciju ar ES elektrotīklu; pastiprināt politikas centienus, kuru mērķis ir nodrošināt un apgūt zaļās pārkārtošanās procesam vajadzīgās prasmes.

Arī Nodarbinātības komiteja un Sociālās aizsardzības komiteja atbilstoši sagatavo savu viedokli par Padomes ieteikumu projektiem.

Nodarbinātības komiteja un Sociālās aizsardzības komiteja ir sagatavojušas arī galvenos vēstījumus par Sociālās konverģences ietvara ieviešanu Eiropas semestrī, norādot ka augšupvērsta sociāla konverģence ir ES uzdevums, kas ietverts arī Eiropas Sociālo tiesību pīlārā. Vēstījumos tiek uzsvērts, ka Sociālās konverģences ietvara ieviešana varētu sniegt iespēju Eiropas semestra ietvaros izveidot strukturētāku un padziļinātu nodarbinātības un sociālās politikas izmaiņu analīzi gan nacionālajā, gan ES līmenī.

*Padomes 2023. gada 12.-13. jūnija sanāksmē plānots apstiprināt Padomes ieteikumu projektus nodarbinātības un sociālās politikas jomās un Nodarbinātības komitejas un Sociālās aizsardzības komitejas viedokli, kā arī rīkot politikas debates, balstoties uz šādiem diskusiju jautājumiem:*

1. *Vai 2023.gada pavasara pakotne korekti identificē visus Padomes kompetencē esošos atbilstošos izaicinājumus un politikas prioritātes, kas šķiet nepieciešami šajā sociālekonomiskajā kontekstā?*
2. *Ņemot vērā Nodarbinātības komitejas un Sociālās aizsardzības komitejas izvērtējumu, vai jūs atbalstītu augšupvērstas sociālā konverģences uzraudzības stiprināšanu Eiropas semestra ievaros, integrējot Sociālās konverģences ietvaru kā norādīts galvenajos vēstījumos?*
3. *Vai jūs atbalstītu ideju, ka Padome katru gadu apstiprina Padomes secinājumus par sociālo konverģenci ES, balstoties uz konstatējumiem un daudzpusējām diskusijām jaunā ietvara kontekstā?*

Latvijas nostāja:

Latvija atbalsta Padomes ieteikumu nodarbinātības un sociālās politikas jomās, kā arī Nodarbinātības komitejas un Sociālās aizsardzības komitejas viedokļa apstiprināšanu.

Latvija uzskata, ka efektīvs atbalsts nelabvēlīgākā situācijā esošām mājsaimniecībām paaugstinātas inflācijas apstākļos, kā arī prasmju jautājumi ir būtiski sabalansētai sociālās un nodarbinātības situācijas attīstībai. Vienlaikus ieguldījumi digitālajās un zaļajās prasmēs var atbalstīt iekļaujošu ekonomikas transformāciju, kā arī jaunas un labāk apmaksātas darba vietas. Latvija atbalsta to, ka uzsvars tiek likts uz darba tirgus nesabalansētību risināšanu, tāpēc būtiski ņemt vērā gan darbinieku un līdz ar to darba vietu kvalitātes perspektīvu, gan darba devēju un līdz ar to konkurētspējas aspektus.

Latvija novērtē Nodarbinātības komitejas un Sociālas aizsardzības komitejas veikto darbu attiecībā uz priekšlikumu Sociālās konverģences ietvaram. Vienlaikus Latvija ar zināmām bažām raugās uz Sociālās konverģences ietvara ietveršanu Eiropas semestrī. Ir būtiski, lai šādi jauni mehānismi neradītu papildu administratīvo slogu, kā arī nepadarītu Eiropas semestra procesu pārlieku sarežģītu. Ir nepieciešams skaidri apzināties šāda mehānisma ieviešanas ieguvumus un pievienoto vērtību, tikai pēc tam lemjot par tā ietveršanu Eiropas semestrī. Līdz ar to Latvija skeptiski raugās uz iespēju integrēt Sociālās konverģences ietvaru jau nākamajā Eiropas semestrī un uzskata, ka nepieciešams turpināt diskusijas, sasniedzot vienprātību starp dalībvalstīm komiteju līmenī, diskusijās turpinot iesaistīt arī Ekonomikas un finanšu ministru padomes komitejas. Attiecībā uz Padomes secinājumiem Latvija uzsver, ka ir būtiski, lai apstiprinātie Padomes secinājumi ir jēgpilni un sniedz pienesumu augšupvērstai sociālajai konverģencei. Latvija atbalstītu jau esošo Nodarbinātības komitejas un Sociālās aizsardzības komitejas sagatavoto periodisko Padomes secinājumu pārskatīšanu, ietverot tajos šādu iespējamu jaunu iniciatīvu rezultātus, taču skeptiski raugās uz jaunu periodisku Padomes secinājumu izstrādi.

*Ekonomikas ministrijas sagatavotā nacionālā pozīcija Nr.1 par 2023.gada Eiropas semestri: ES Padomes secinājumi par Ilgtspējīgas izaugsmes ziņojumu, ES Padomes secinājumi par 2023.gada Agrās brīdināšanas mehānisma ziņojumu, Priekšlikums ES Padomes rekomendācijām Euro zonas ekonomikas politikai apstiprināta Ministru kabineta 2023.gada 17.janvāra sēdē un Saeimas Eiropas lietu komisijas 2023.gada 13.janvāra sēdē.*

 *Sociālās aizsardzības un darba tirgus politikas pamatnostādnes 2021.-2027.gadam apstiprinātas 2021.gada 1.septembrī ar Ministru kabineta rīkojumu Nr.616.*

1. **Priekšlikums Padomes ieteikumam par sociālā dialoga stiprināšanu Eiropas Savienībā**

2023. gada 25. janvārī Komisija publicēja priekšlikumu, kura mērķis ir atbalstīt ES dalībvalstis sociālā dialoga un kolektīvo pārrunu veicināšanā nacionālajā līmenī, pievēršot uzmanību trīs elementiem:

1. konsultācijām ar sociālajiem partneriem, veidojot un ieviešot ekonomikas, nodarbinātības un sociālo politiku;
2. sociālo partneru iespējām vest pārrunas un noslēgt koplīgumus, vienlaikus ievērojot viņu tiesības uz autonomiju, kā arī tiesības uz kolektīvo rīcību;
3. atbalstam sociālo partneru veiktspējas palielināšanai.

Saskaņā ar priekšlikumu dalībvalstis tiek aicinātas nodrošināt divpusējo un trīspusējo sociālo dialogu veicinošu vidi, sistemātiski, savlaicīgi un jēgpilni iesaistīt sociālos partnerus nodarbinātības un sociālās politikas jautājumos, nodrošināt, ka sociālajiem partneriem ir piekļuve informācijai, kas nepieciešama sociālā dialoga norisei, sekmēt sociālo partneru sadarbību ar Eiropas līmeņa sociālajiem partneriem u.c.

Priekšlikums paredz pienākumu dalībvalstīm 24 mēnešu laikā pēc Ieteikuma publicēšanas iesniegt Komisijai pasākumu sarakstu, kurā atspoguļota informācija par to, kā tiek ieviesti vai plānots ieviest Ieteikumā ietvertos pasākumus. Pasākumu saraksts ir izstrādājams, konsultējoties ar sociālajiem partneriem.

*Padomes 2023. gada 12.-13. jūnija sanāksmē plānots pieņemt Ieteikumu.*

Latvijas nostāja:

Latvija atbalsta Ieteikuma pieņemšanu, kā arī centienus veicināt sociālo dialogu un kolektīvo pārrunu veikšanu kā vienu no ES vērtībām. Ieteikumā ietvertie aicinājumi dalībvalstīm kopumā atbilst Latvijas īstenotajai praksei un līdzšinējai sadarbībai gan divpusējā, gan trīspusējā sociālā dialoga ietvaros. Latvija uzsver, ka trīspusējs sociālais dialogs palīdz saskaņot atšķirīgas un dažkārt pat pretrunīgas intereses, panākot visām pusēm pieņemamus risinājumus.

*Labklājības ministrijas sagatavoto pozīcijas projektu plānots apstiprināt Ministru kabineta 2023. gada 6. jūnija sēdē un Saeimas Eiropas lietu komisijas 2023. gada 9. jūnija sēdē.*

1. **Padomes secinājumi par dzimumu līdztiesības perspektīvas integrēšanu politikās, programmās un budžetos**

Balstoties uz Eiropas Dzimumu līdztiesības institūta ziņojumu “Pierādījumi rīcībai: dzimumu līdztiesība un dzimumu līdztiesības integrēšana COVID-19 atveseļošanā”, Zviedrijas prezidentūra ir sagatavojusi secinājumu projektu, kurā uzmanība tiek pievērsta institucionālajiem mehānismiem dzimumu līdztiesības nodrošināšanai un šī aspekta integrēšanai dalībvalstu politikās.

Secinājumu projektā dalībvalstis tiek aicinātas īstenot integrētu pieeju dzimumu līdztiesībai, izmantot institucionālus mehānismus visos līmeņos, integrēt dzimumu līdztiesības aspektus budžeta procesos, nodrošināt starpministriju koordināciju attiecībā uz dzimumu līdztiesības iekļaušanu valdības politikā, kā arī veicināt labākās prakses apmaiņu un uzraudzīt dzimumu līdztiesības politikas efektivitāti u.c. Tāpat ES dalībvalstis tiek aicinātas nodrošināt dzimumu līdztiesības pasākumu efektīvu īstenošanu nacionālo Atveseļošanas un noturības plānu ietvaros, kā arī citos ES finanšu instrumentos.

*Padomes 2023. gada 12.-13. jūnija sanāksmē plānots pieņemt secinājumus.*

Latvijas nostāja:

Latvija atbalsta secinājumu pieņemšanu. Latvija uzskata, ka vienlīdzīgu iespēju veicināšana, integrējot dzimumu līdztiesības perspektīvu dažādās politikas jomās un budžeta procesos, ir aktuāls jautājums visās ES dalībvalstīs un piekrīt, ka ir nepieciešams stiprināt dzimumu līdztiesības perspektīvas iekļaušanu institucionālā līmenī.

*Plāns sieviešu un vīriešu vienlīdzīgu tiesību un iespēju veicināšanai 2021.-2023. gadam apstiprināts 2021. gada 17. augustā ar Ministru kabineta rīkojumu Nr. 578.*